CELEX: 62008TN0511
Language: ro
Date: 2008-11-27 00:00:00
Title: Cauza T-511/08: Acțiune introdusă la 27 noiembrie 2008 — Unity OSG FZE/Consiliul și EUPOL Afganistan

7.2.2009   
            
            
               RO
            
            
               Jurnalul Oficial al Uniunii Europene
            
            
               C 32/44
            
         Acțiune introdusă la 27 noiembrie 2008 — Unity OSG FZE/Consiliul și EUPOL Afganistan
   (Cauza T-511/08)
   (2009/C 32/86)
   Limba de procedură: engleza
   Părțile
   
      Reclamantă: Unity OSG FZE (Dubai, Emiratele Arabe Unite) (reprezentanți: C. Bryant și J. McEwen, avocați)
   
      Pârâți: Consiliul Uniunii Europene și Misiunea de Poliție a Uniunii Europene în Afganistan („EUPOL Afganistan”)
   Concluziile reclamantei
   
               —
            
            
               Anularea deciziei adoptate de Misiunea de Poliție a Uniunii Europene în Afganistan („EUPOL Afganistan”) (i) de respingere a ofertei reclamantei referitoare la contractul de prestare de servicii de securitate și de gardă de corp în Afganistan, (ii) de atribuire a contractului unui alt ofertant, astfel cum reclamanta a fost informată prin scrisoarea din 23 noiembrie 2008;
            
         
               —
            
            
               obligarea pârâtului la plata cheltuielilor de judecată, în conformitate cu articolul 87 din Regulamentul de procedură al Tribunalului de Primă Instanță.
            
         Motivele și principalele argumente
   La 19 decembrie 2007, reclamanta a încheiat un contract cu Misiunea de Poliție a Uniunii Europene în Afganistan (1) („EUPOL Afganistan”) pentru prestarea de servicii de securitate. În septembrie 2008, Eupol Afganistan a publicat un anunț privitor la o cerere de ofertă referitoare la prestarea de servicii de securitate și de gardă de corp, anunț care a fost publicat (2) pe pagina de internet a Comisiei Europene în legătură cu programul „EuropeAid” și în conformitate cu dispozițiile Titlului V al părții I a Regulamentului financiar nr. 1605/2002 (3) („regulamentul financiar”) și cu normele de aplicare a regulamentului financiar, prevăzute în Regulamentul nr. 2342/2002 al Comisiei (4) („normele de aplicare”).
   Reclamanta urmărește anularea Deciziei EUPOL Afganistan din 23 noiembrie 2008 prin care reclamanta este informată că oferta sa nu a fost reținută și că respectivul contract fusese atribuit Armor Group, pentru următoarele motive:
   În primul rând, reclamanta susține că pârâtul a încălcat principiile egalității de tratament și nediscriminării prevăzute la articolul 89 alineatul (1) din regulamentul financiar.
   În al doilea rând, reclamanta arată că au fost încălcate condițiile aplicabile contractelor încheiate între autoritatea contractantă și ofertanți pe parcursul procedurii de atribuire, astfel cum sunt prevăzute acestea la articolul 99 din regulamentul financiar, la articolul 120 alineatul (2) litera (d) și la articolul 148 din normele de aplicare.
   În al treilea rând, reclamanta susține că a fost încălcată obligația de a publica un anunț de participare mai întâi în Jurnalul Oficial al Uniunii Europene, înainte de a-l publica în altă parte, astfel cum se prevede la articolul 121 din normele de aplicare. Potrivit reclamantei, această cerință a fost încălcată întrucât anunțul de participare a fost publicat mai întâi pe pagina de internet EuropAid, și nu în Jurnalul Oficial.
   În al patrulea rând, reclamanta arată că a fost de asemenea încălcată obligația de a respecta termenele minime în cadrul procedurii restrânse accelerate menționate la articolul 142 alineatul (1) din regulamentul financiar.
   În al cincilea rând, reclamanta consideră că pârâtul nu a respectat condiția, menționată la articolul 158 litera (a) din normele de aplicare, de a prevedea o perioadă de suspendare între decizia de a atribui contractul și semnarea acestuia. În plus, reclamanta subliniază că pârâtul nu a furnizat o motivare adecvată, astfel cum impune articolul 253 CE.
   
      (1)  Instituită la 30 mai 2007, în conformitate cu Acțiunea comună 2007/369/PESC a Consiliului din 30 mai 2007 privind instituirea Misiunii de Poliție a Uniunii Europene în Afganistan (JO L 139, p. 33).
   
      (2)  Anunțul a fost publicat în suplimentul Jurnalului Oficial din 7 octombrie 2008, 2008/S 194-255613.
   
      (3)  Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (JO L 248, p. 1).
   
      (4)  Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind regulamentul financiar aplicabil bugetului general al Comunităților Europene (JO L 357, p. 1, Ediție specială, 01/vol. 4, p. 3).